รายงานคณะกรรมการตรวจสอบ - การควบคุมภายในและการบริหารจัดการความเสี่ยง

คณะกรรมการตรวจสอบของบริษัท ซิมโฟนี่ คอมมูนิเคชั่น จำกัด (มหาชน)
ประกอบด้วยกรรมการอิสระจำนวน 3 ท่าน ซึ่งมีคุณสมบัติครบถ้วนตามข้อกำหนด ประกอบด้วย
นายจิตเกษม แสงสิงแก้ว เป็นประธานกรรมการตรวจสอบ นายวุฒิพงษ์ โมฬีชาติ และนายประสิทธิ์
เหมวราพรชัย เป็นกรรมการตรวจสอบ โดยมีนางสาววรุณ เอี่ยมธนพรรณ
ซึ่งเป็นผู้จัดการแผนกตรวจสอบภายในเป็นเลขานุการคณะกรรมการตรวจสอบ

ในรอบปี 2558
คณะกรรมการตรวจสอบได้ปฏิบัติหน้าที่ครบถ้วนตามขอบเขตการปฏิบัติงานที่ได้กำหนดไว้ในกฎบัตรของคณะกรรมการตรวจสอบที่ได้รับอนุมัติจากคณะกรรมการบริษัท
โดยได้มีการประชุมคณะกรรมการตรวจสอบอย่างน้อย ไตรมาสละ 1 ครั้ง และในปี 2558
ได้จัดให้มีการประชุมรวมทั้งสิ้นจำนวน 5 ครั้ง
ซึ่งกรรมการตรวจสอบทุกท่านได้เข้าร่วมประชุมครบทุกครั้ง และในการประชุมแต่ละครั้ง
ได้มีผู้บริหาร ผู้สอบบัญชี และผู้ตรวจสอบภายใน ร่วมประชุมตามความเหมาะสม ซึ่งสรุปผลได้ดังนี้

1.สอบทานงบการเงินรายไตรมาสและงบการเงินประจำปี 2558
เพื่อนำเสนอคณะกรรมการบริษัทพิจารณาอนุมัติ
โดยได้สอบถามและรับฟังคำชี้แจงจากผู้บริหารและผู้สอบบัญชีในเรื่องความถูกต้อง
ครบถ้วนและความเพียงพอในการเปิดเผยข้อมูลของงบการเงินแล้ว
คณะกรรมการตรวจสอบมีความเห็นสอดคล้องกับกับผู้สอบบัญชีว่า
งบการเงินดังกล่าวมีความถูกต้องตามควรในสาระสำคัญตามมาตรฐานการบัญชีที่รับรองทั่วไป

2.สอบทานระบบการควบคุมภายใน บริษัทมีหน่วยงานตรวจสอบภายในทำหน้าที่ประเมินความเพียงพอ
เหมาะสม และประสิทธิผลของระบบการควบคุมภายใน
โดยพิจารณาจากรายงานการตรวจสอบภายในของผู้ตรวจสอบภายในที่ว่าจ้างจากภายนอกทุกๆ
ไตรมาสตามแผนงานที่ได้รับอนุมัติ ทั้งนี้ ไม่พบข้อบกพร่องที่เป็นสาระสำคัญ
มีการดูแลทรัพย์สินที่เหมาะสม จากการประเมินระบบการควบคุมภายใน
คณะกรรมการตรวจสอบมีความเห็นว่า บริษัทมีระบบการควบคุมภายในที่ดี
มีระบบการติดตามควบคุมดูแลอย่างเพียงพอ เหมาะสมและมีประสิทธิผล
สามารถจัดการความเสี่ยงให้อยู่ในระดับที่ยอมรับได้ และมีการติดตามผลอย่างต่อเนื่อง
อีกทั้งได้ว่าจ้างผู้ตรวจสอบภายในจากภายนอกเข้ามาทำการสอบทาน ให้ข้อเสนอแนะ
และติดตามผลอย่างอิสระ และเป็นประจำอย่างต่อเนื่อง

3.สอบทานการตรวจสอบภายใน ในการประชุมคณะกรรมการตรวจสอบครั้งที่ 5/2558 เมื่อวันที่ 24
ธันวาคม 2558 ได้ให้ความเห็นชอบการแต่งตั้งผู้ตรวจสอบภายในจากภายนอกประจำปี 2559
คือบริษัท อัลทิมา แอดไวเซอรี่ จำกัด โดยมีนางสาวชลฎา ธีระพัฒนานนท์ และนางสาวสุวิมล
เที่ยงแท้ หุ้นส่วนสำนักงานเป็นผู้รับผิดชอบหลักในการปฏิบัติหน้าที่ผู้ตรวจสอบภายในของบริษัท
มีหน้าที่ตรวจสอบและประเมินความเพียงพอของระบบการควบคุมภายใน
และรายงานผลการตรวจสอบต่อคณะกรรมการตรวจสอบทุกไตรมาส
ทั้งนี้เมื่อคณะกรรมการตรวจสอบได้พิจารณาจากขอบเขตการปฏิบัติงาน หน้าที่ ความเป็นอิสระ
วิธีการรายงานต่างๆ แล้ว
มีความเห็นว่าขอบเขตการปฏิบัติงานและแผนการตรวจสอบภายในของบริษัท อัลทิมา แอดไวเซอรี่
จำกัด ดังกล่าวมีความเพียงพอ เหมาะสม และมีการติดตามผลแบบต่อเนื่อง

คณะกรรมการตรวจสอบได้พิจารณาคุณสมบัติของบริษัท อัลทิมา แอดไวเซอรี่ จำกัด นางสาวชลฎา
ธีระพัฒนานนท์ และนางสาวสุวิมล เที่ยงแท้ แล้วเห็นว่า
มีความเหมาะสมเพียงพอกับการปฏิบัติหน้าที่ดังกล่าว
เนื่องจากมีความเป็นอิสระและมีประสบการณ์ในการปฏิบัติงานด้านการตรวจสอบภายใน
โดยบริษัทยังได้มอบหมายให้หน่วยงานตรวจสอบภายในของบริษัททำหน้าที่ประสานงานกับผู้ตรวจสอบภายในที่ว่าจ้างจากภายนอกด้วย

4.สอบทานการปฏิบัติตามกฎหมายว่าด้วยระเบียบและข้อกำหนดของตลาดหลักทรัพย์แห่งประเทศไทยและกฎหมายที่เกี่ยวข้องกับธุรกิจของบริษัท
รวมถึงข้อผูกพันที่บริษัทมีไว้กับบุคคลภายนอก
คณะกรรมการตรวจสอบได้มอบหมายให้เลขานุการบริษัทรับผิดชอบงานนี้โดยตรงและได้มีความเห็นว่า
บริษัทได้ปฏิบัติตามกฎหมาย ข้อกำหนด และข้อผูกพันที่บริษัทมีไว้กับบุคคลภายนอกแล้ว

5.สอบทานระบบบริหารความเสี่ยงให้มีความเชื่อมโยงกับระบบการควบคุมภายในเพื่อจัดการความเสี่ยงโดยพิจารณาสอบทานนโยบายและคู่มือการบริหารความเสี่ยงรวมถึงความคืบหน้าของการบริหารความเสี่ยง
คณะกรรมการตรวจสอบมีความเห็นว่า บริษัทมีระบบบริหารความเสี่ยงที่มีประสิทธิภาพ
และสอดคล้องกับคู่มือบริหารความเสี่ยงที่บริษัทจัดทำขึ้น มีการกำหนดความเสี่ยงที่ยอมรับได้
รวมทั้งมีการทบทวนความเสี่ยงให้สอดคล้องกับสถานการณ์ปัจจุบันอย่างสม่ำเสมอ

6.สอบทานรายการที่เกี่ยวโยงกันและการเปิดเผยข้อมูลของรายการดังกล่าวซึ่งผู้สอบบัญชีได้เปิดเผยและแสดงรายการในงบการเงินและหมายเหตุประกอบงบการเงินแล้ว
คณะกรรมการตรวจสอบมีความเห็นสอดคล้องกับผู้สอบบัญชีว่า
รายการดังกล่าวเป็นรายการปกติและเป็นประโยชน์ต่อธุรกิจของบริษัท
รวมทั้งมีการเปิดเผยข้อมูลอย่างถูกต้องและครบถ้วน

7.พิจารณาคัดเลือก เสนอแต่งตั้ง และกำหนดค่าตอบแทนผู้สอบบัญชีประจำ ปี 2559
เพื่อนำเสนอต่อคณะกรรมการบริษัทให้ขออนุมัติจากที่ประชุมผู้ถือหุ้นประจำปี 2559
โดยได้พิจารณาผลการปฏิบัติงาน ความเป็นอิสระและความเหมาะสมของค่าตอบแทนแล้ว
เห็นควรเสนอแต่งตั้งนายโสภณ เพิ่มศิริวัลลภ ผู้สอบบัญชีรับอนุญาตเลขทะเบียน 3182
และ/หรือนางสาว รุ้งนภา เลิศสุวรรณกุล ผู้สอบบัญชีรับอนุญาตเลขทะเบียน 3516
และ/หรือนายชยพล ศุภเศรษฐนนท์ ผู้สอบบัญชีรับอนุญาตเลขทะเบียน 3972
และ/หรือนางสาวพิมพ์ใจ มานิตขจรกิจ ผู้สอบบัญชีรับอนุญาตเลขทะเบียน 4521 จากบริษัท
สำนักงาน อีวาย จำกัด เป็นผู้สอบบัญชีของบริษัทและบริษัทย่อย ประจำปี 2559
พร้อมค่าตอบแทนจำนวน 1,100,000 บาท (ไม่รวมค่าตอบแทนผู้สอบบัญชีของบริษัทย่อย)

คณะกรรมการตรวจสอบได้ประเมินความเป็นอิสระและคุณภาพงานของผู้สอบบัญชี
สำนักงานสอบบัญชีและผู้สอบบัญชีตามรายชื่อข้างต้น ไม่มีความสัมพันธ์หรือส่วนได้เสียกับบริษัท /
ผู้บริหาร / ผู้ถือหุ้นใหญ่ หรือผู้ที่เกี่ยวข้องของบุคคลดังกล่าว ทั้งนี้นางสาวรุ้งนภา เลิศสุวรรณกุล
ผู้สอบบัญชีรับอนุญาตเลขทะเบียน 3516 เป็นผู้ลงลายมือชื่อในงบการเงินของบริษัทมาแล้วสองปี
นอกจากนี้ได้พิจารณาความเหมาะสมของค่าสอบบัญชีโดยคณะกรรมการตรวจสอบ ฝ่ายบริหาร
และฝ่ายตรวจสอบภายใน ซึ่งเมื่อคณะกรรมการบริษัทได้พิจารณาให้ความเห็นชอบแล้ว
จะนำเสนอต่อที่ประชุมสามัญผู้ถือหุ้นประจำปีเพื่อพิจารณาอนุมัติต่อไป โดยในปี 2558
คณะกรรมการตรวจสอบได้ประชุมกับผู้สอบบัญชี โดยไม่มีฝ่ายจัดการเข้าร่วม 1 ครั้ง

8.การประเมินตนเองของคณะกรรมการตรวจสอบ
คณะกรรมการตรวจสอบได้ประเมินขอบเขตการปฏิบัติงานของตนเองในปี 2558
โดยใช้แบบฟอร์มจากสมาคมส่งเสริมสถาบันกรรมการบริษัทไทยซึ่งในรายละเอียดได้ทำการเปรียบเทียบกับกฎบัตรของคณะกรรมการตรวจสอบและแนวปฏิบัติที่ดี
ซึ่งผลการประเมินพบว่าอยู่ในระดับที่ดี ขอบเขตงานที่คณะกรรมการตรวจสอบได้ดำเนินการในปี
2558 มีความสอดคล้องกับกฎบัตรของคณะกรรมการตรวจสอบและแนวปฏิบัติที่ดี

9. ในเดือนพฤศจิกายน 2558 ทางคณะกรรมการตรวจสอบได้ไปร่วมงานสัมมนา Audit
Committee Seminar- Get Ready for the Year
จัดโดยสภาวิชาชีพบัญชีในพระบรมราชูปถัมภ์ และงานสัมมนาประจำปีในหัวข้อ
"หลากหลายประเด็นสำหรับกรรมการตรวจสอบ" จัดโดยกลุ่มบริษัทสำนักงาน อีวาย

10. การประเมินความเพียงพอของระบบการควบคุมภายใน
คณะกรรมการตรวจสอบได้นำเสนอเรื่องเข้าในการประชุมคณะกรรมการบริษัทครั้งที่ 2/2559
เมื่อวันที่ 23 กุมภาพันธ์ 2559 โดยมีกรรมการอิสระทั้ง 3 ท่านเข้าร่วมประชุมด้วย
คณะกรรมการบริษัทได้ประเมินระบบการควบคุมภายในของบริษัทโดยการซักถามข้อมูลจากฝ่ายบริหารและตรวจสอบแบบประเมินที่คณะกรรมการตรวจสอบจัดทำ
รวมทั้งรายงานของคณะกรรมการตรวจสอบแล้วสรุปได้ว่า
จากการประเมินระบบการควบคุมภายในของบริษัทในด้านต่างๆ ทั้ง 5 องค์ประกอบ คือ
การควบคุมภายในองค์กร (Control Environment) การประเมินความเสี่ยง (Risk
Assessment) การควบคุมการปฏิบัติงาน (Control Activities)
ระบบสารสนเทศและการสื่อสารข้อมูล (Information & Communication)
และระบบการติดตาม (Monitoring Activities) คณะกรรมการบริษัทเห็นว่า
ระบบการควบคุมภายในของบริษัทมีความเพียงพอและเหมาะสม
โดยบริษัทได้จัดให้มีบุคลากรอย่างเพียงพอที่จะดำเนินการตามระบบได้อย่างมีประสิทธิภาพ
สามารถป้องกันทรัพย์สินของบริษัทและบริษัทย่อยจากการที่กรรมการหรือผู้บริหารนำไปใช้โดยมิชอบหรือโดยไม่มีอำนาจ
รวมถึงการทำธุรกรรมกับบุคคลที่อาจมีความขัดแย้งและบุคคลที่เกี่ยวโยงกันอย่างเพียงพอแล้ว
สำหรับการควบคุมภายในในหัวข้ออื่น คณะกรรมการบริษัทเห็นว่า
บริษัทมีการควบคุมภายในที่เพียงพอแล้วเช่นกัน

11.
การทบทวนกฎบัตรของคณะกรรมการตรวจสอบเพื่อพิจารณาปรับปรุงและแก้ไขเกี่ยวกับองค์ประกอบ
คุณสมบัติ วาระการดำรงตำแหน่ง หน้าที่และความรับผิดชอบ การประชุม
และการประเมินผลของคณะกรรมการตรวจสอบ เพื่อให้สอด
คล้องกับหลักการการกำกับดูแลกิจการที่ดีและข้อกำหนดของตลาดหลักทรัพย์แห่งประเทศไทยและสำนักงานคณะกรรมการกำกับหลักทรัพย์และตลาดหลักทรัพย์แห่งประเทศไทย

โดยสรุปคณะกรรมการตรวจสอบได้ปฏิบัติหน้าที่ครบถ้วนตามที่ได้ระบุไว้ในกฎบัตรของคณะกรรมการตรวจสอบที่ได้
รับอนุมัติจากคณะกรรมการบริษัท และเห็นว่าบริษัทได้มีการสอบทานรายการต่างๆ ดังกล่าวข้างต้น
และได้ปฏิบัติตามหลักการกำกับดูแลที่ดีแล้ว

ในนามคณะกรรมการตรวจสอบ

  (นายจิตเกษม แสงสิงแก้ว)

  ประธานกรรมการตรวจสอบ

  บริษัท ซิมโฟนี่ คอมมูนิเคชั่น จำกัด (มหาชน)